C 509/12

Ilmoitus tiettyjen terästuotteiden tuontiin sovellettavaa suojatoimenpidettä koskevan tarkastelun vireillepanosta

(2021/C 509/10)

Euroopan komissio, jäljempänä ”komissio”, otti 31. tammikuuta 2019 käyttöön tiettyjä terästuotteita koskevan lopullisen suojatoimenpiteen, jäljempänä ”lopullista suojatoimenpidettä koskeva asetus” (1). Komissio jatkoi asetuksella (EU) 2021/1029 (2) terästä koskevan suojatoimenpiteen voimassaoloa, jäljempänä ”voimassaolon jatkamista koskeva asetus”.

Voimassaolon jatkamista koskevan asetuksen johdanto-osan 85 kappaleessa todetaan, että komissio toteuttaa toimenpiteen toiminnan tarkasteluja, jotta sen toiminta voitaisiin pitää markkinoiden kehitykseen mukautettuna ja kaikkien sidosryhmien edun mukaisena. Komissio sitoutui saattamaan suojatoimenpiteen toiminnan tarkastelua koskevan tutkimuksen päätökseen viimeistään 30. kesäkuuta 2022.

1 Tarkastelun kohteena oleva tuote

Tarkastelun kohteena ovat tietyt terästuotteet. Tarkastelun kohteena oleva tuote muodostuu 26 tuoteluokasta, jotka luetellaan tämän ilmoituksen liitteessä.

2 Tarkastelun laajuus

Komissio aikoo toteuttaa tämän uudelleentarkastelun seuraavan rakenteen mukaisesti:

A. Tariffikiintiöiden myöntäminen ja hallinnointi

Komissio analysoi tariffikiintiöiden käytön kehitystä ja käyttötapoja sekä huomautuksia, joita osapuolet mahdollisesti esittävät tältä osin. Sen perusteella se määrittää, onko kiintiöiden mukauttaminen olosuhteiden muuttumisen vuoksi perusteltua unionin edun kannalta.

B. Perinteisten kauppavirtojen syrjäyttäminen

Komissio aikoo tutkia, onko kohtuuttomien syrjäyttämisvaikutusten vuoksi tarpeen tehdä mukautuksia esimerkiksi järjestelyyn, joka koskee pääsyä jäännöskiintiöön tietyn jakson viimeisellä neljänneksellä.

C. Toimenpiteiden soveltamisalan ulkopuolelle jätettyjen WTO:n jäseninä olevien kehitysmaiden luettelon päivittäminen niiden tuoreimman tuontimäärän perusteella

Asetuksen (EU) 2015/478 (3) 18 artiklan mukaan suojatoimenpiteitä ei voida soveltaa WTO:n jäsenenä olevasta kehitysmaasta peräisin olevaan tuotteeseen, jos kyseisen maan osuus kyseisen tuotteen tuonnista unioniin ei ole enemmän kuin kolme prosenttia, edellyttäen, että kaikkien niiden WTO:n jäsenenä olevien kehitysmaiden, joiden osuus unionin tuonnista on vähemmän kuin kolme prosenttia, osuus kyseisen tuotteen kokonaistuonnista unioniin on yhteensä enintään yhdeksän prosenttia. Näin ollen komissio selvittää tarkastelua koskevassa tutkimuksessa, ylittikö tuonti tietystä WTO:n jäsenenä olevasta kehitysmaasta 3 prosentin kynnysarvon asianomaisella jaksolla (eli vuonna 2021) (4), ja saattaa tarvittaessa ajan tasalle luettelon WTO:n jäseninä olevista kehitysmaista, jotka olisi sisällytettävä toimenpiteen soveltamisalaan tai jätettävä sen ulkopuolelle.

D. Vapauttamisen taso

Komissio arvioi asianomaisten osapuolten toimittaman näytön perusteella, onko tällä hetkellä sovellettavan vapauttamistason (3 prosenttia) korottaminen perusteltua.

E. Muutokset Yhdysvaltojen 232 §:n mukaisiin toimenpiteisiin

Komissio tutkii voimassaolon jatkamista koskevan asetuksen johdanto-osan 85 kappaleen mukaisesti, onko Yhdysvaltojen 232 §:n mukaisiin toimenpiteisiin mahdollisesti tehtävillä muutoksilla merkittävä vaikutus kyseisten toimenpiteiden aiheuttamaan kauppavirtojen uudelleensuuntautumiseen.

F. Muut olosuhteiden muutokset, jotka saattavat edellyttää tariffikiintiön tason tai myöntämisen mukauttamista

Komissio tutkii, onko tarpeen tarkastella myös muita tekijöitä. Asianomaisia osapuolia kehotetaan ottamaan esiin myös muita kuin edellä A–E kohdassa esitettyjä näkökohtia – siltä osin kuin kyseessä ovat olosuhteiden pysyvät muutokset alkuperäisen tutkimuksen aikaiseen tilanteeseen nähden – joiden vaikutuksia on ehkä tarkasteltava ja jotka voivat olla peruste muun muassa tiettyjen tuoteluokkien tariffikiintiöiden tason tai myöntämisen mukauttamiseen. Asianomaisia osapuolia, jotka haluavat ottaa esiin muita näkökohtia, pyydetään toimittamaan huomautustensa tueksi riittävästi näyttöä ja nimenomaisia ehdotuksia siitä, miten tiettyyn tuoteluokkaan vaikuttavaan kehitykseen olisi puututtava.

3 Menettely

Komissio panee edellä mainitun pohjalta vireille tiettyjen terästuotteiden tuonnissa sovellettavan terästä koskevan suojatoimenpiteen tarkastelun, joka rajoittuu edellä 2 kohdassa täsmennettyihin näkökohtiin.

3.1 Kirjalliset vastaukset

Jotta komissio saisi kaikki tutkimuksen kannalta merkitykselliset tiedot, asianomaisia osapuolia pyydetään esittämään näkökantansa, toimittamaan tietoja ja esittämään asiaa tukevaa näyttöä komissiolle. Kyseiset tiedot ja asiaa tukeva näyttö on toimitettava komissiolle viimeistään 10. tammikuuta 2022 virka-aikana (Brysselin aikaa).

Asianomaisia osapuolia pyydetään jäsentämään huomautuksensa ja ilmoittamaan, i) mitä edellä mainittuja tarkastelun kohteena olevia seikkoja ja ii) mitä tuoteluokkaa tai tuoteluokkia niiden huomautukset koskevat.

3.2 Mahdollisuus esittää huomautuksia muiden osapuolten esittämistä tiedoista

Puolustautumisoikeuksien takaamiseksi asianomaisilla osapuolilla olisi oltava mahdollisuus esittää huomautuksia muiden asianomaisten osapuolten toimittamista tiedoista. Näin tehdessään asianomaiset osapuolet voivat käsitellä ainoastaan muiden asianomaisten osapuolten toimittamissa tiedoissa esiin tuotuja asioita eivätkä ne voi tuoda esiin uusia asioita.

Tällaiset huomautukset on toimitettava komissiolle 7 päivän kuluessa siitä, kun 3.1 kohdassa mainitut huomautukset on asetettu asianomaisten osapuolten tarkasteltavaksi. Komissio voi myös antaa erityisiä ohjeita vastaväitteiden rakenteesta menettelyn myöhemmässä vaiheessa. Tällaisessa tapauksessa komissio ilmoittaa asiasta asianomaisille osapuolille Tron-tietokannassa olevaan asiakirja-aineistoon liitetyllä ilmoituksella.

Asianomaisten osapuolten tarkasteltavaksi tarkoitettuun asiakirja-aineistoon voi tutustua Tron.tdi-tietokannan kautta seuraavassa osoitteessa: https://tron.trade.ec.europa.eu/tron/TDI. Tutustumisoikeuden saamiseksi on noudatettava kyseisellä sivulla olevia ohjeita.

Mainitut aikarajat eivät rajoita komission oikeutta pyytää lisätietoja asianomaisilta osapuolilta asianmukaisesti perustelluissa tapauksissa.

Kun otetaan huomioon, että tarkastelu on saatettava päätökseen nopeassa aikataulussa (ks. 6 kohta) ja että asianomaisille osapuolille annetaan mahdollisuus esittää huomautuksia muiden osapuolten toimittamista tiedoista, millä varmistetaan niiden mahdollisuus puolustaa etujaan, komissio ei järjestä kuulemisia tässä tutkimuksessa – muuten kuin poikkeuksellisissa olosuhteissa.

3.3 Tietojen toimittaminen ja tässä ilmoituksessa mainittujen aikarajojen pidentäminen

Pääsääntönä on, että asianomaiset osapuolet voivat toimittaa tietoja ainoastaan tässä ilmoituksessa annetuissa määräajoissa. Tässä ilmoituksessa mainittujen aikarajojen pidentämistä voidaan pyytää vain poikkeuksellisissa olosuhteissa, ja se myönnetään vain asianmukaisesti perustelluissa tapauksissa. Asianmukaisesti perustelluissa poikkeustapauksissa huomautusten toimittamisen määräaikaa voidaan pidentää yleensä enintään 3 lisäpäivällä.

Asianomaisilta osapuolilta pyydetään, että ne eivät toimita muita tietoja tässä ilmoituksessa vahvistettujen määräaikojen ulkopuolella tai muussa komission kanssa käytävässä yhteydenpidossa. Jotta tutkimus voitaisiin saattaa asianmukaisesti päätökseen määräajassa, kaikki huomautukset, vastaväitteet tai muut kirjalliset asiakirjat, joita ei toimiteta komission asettamien määräaikojen puitteissa, voidaan jättää huomiotta.

3.4 Kirjallisia huomautuksia ja kirjeenvaihtoa koskevat ohjeet

Komissiolle kaupan suojatoimiin liittyvien menettelyjen yhteydessä toimitettuihin tietoihin ei sovelleta tekijänoikeutta. Jos kyse on tiedoista, joihin kolmannella osapuolella on tekijänoikeuksia, asianomaisten osapuolten on ennen tietojen toimittamista komissiolle pyydettävä tekijänoikeuksien haltijalta nimenomainen lupa, jonka perusteella komissio voi a) käyttää tietoja tässä kaupan suojatoimiin liittyvässä menettelyssä ja b) toimittaa tietoja tämän tutkimuksen asianomaisille osapuolille sellaisessa muodossa, että nämä voivat käyttää puolustautumisoikeuksiaan.

Kaikki asianomaisten osapuolten kirjalliset huomautukset, jotka ovat luottamuksellisia, on varustettava merkinnällä ”Limited” (5). Tämän tutkimuksen kuluessa tietoja toimittavia osapuolia kehotetaan perustelemaan luottamuksellista käsittelyä koskevat pyyntönsä.

Osapuolten, jotka toimittavat luottamuksellisia tietoja, on toimitettava niistä asetuksen (EU) 2015/478 (6) 8 artiklan ja asetuksen (EU) 2015/755 (7) 5 artiklan mukaisesti ei-luottamukselliset yhteenvedot, jotka varustetaan merkinnällä ”For inspection by interested parties” (asianomaisten tarkasteltaviksi). Näiden yhteenvetojen tulee olla riittävän yksityiskohtaiset, jotta luottamuksellisen tiedon sisällöstä olisi saatavissa riittävä käsitys, ja ne on toimitettava komissiolle samaan aikaan kuin ”Limited”-versio.

Jos luottamuksellisia tietoja toimittava osapuoli ei pysty osoittamaan hyvää syytä luottamuksellista käsittelyä koskevalle pyynnölleen tai ei liitä tietoihin ei-luottamuksellista yhteenvetoa, jonka muoto ja laatu vastaavat vaatimuksia, komissio voi jättää kyseiset tiedot huomiotta.

Asianomaisia osapuolia kehotetaan painokkaasti esittämään kaikki huomautuksensa ja pyyntönsä TRON.tdi-tietokannan kautta (https://tron.trade.ec.europa.eu/tron/TDI), skannatut valtakirjat mukaan luettuina.

Käyttämällä TRON.tdi-tietokantaa tai sähköpostia asianomaiset osapuolet ilmaisevat hyväksyvänsä sähköisiin lähetyksiin sovellettavat säännöt, jotka on julkaistu asiakirjassa ”EUROOPAN KOMISSION KANSSA KÄYTÄVÄ VIESTINTÄ KAUPAN SUOJATOIMIA KOSKEVISSA TAPAUKSISSA” kauppapolitiikan pääosaston verkkosivustolla osoitteessa http://trade.ec.europa.eu/doclib/docs/2011/june/tradoc_148003.pdf.

Asianomaisten osapuolten on ilmoitettava nimensä, osoitteensa, puhelinnumeronsa ja voimassa oleva sähköpostiosoitteensa sekä varmistettava, että ilmoitettu sähköpostiosoite on yrityksen virallinen toimiva sähköpostiosoite, jota seurataan päivittäin. Kun yhteystiedot on toimitettu, komissio on yhteydessä asianomaisiin osapuoliin ainoastaan TRON.tdi-tietokannan tai sähköpostin kautta, jolleivat ne nimenomaisesti pyydä saada kaikkia asiakirjoja komissiolta muulla tavoin tai jollei lähetettävän asiakirjan luonne edellytä sen lähettämistä kirjattuna kirjeenä. Lisäsäännöt ja -tiedot komission kanssa käytävästä kirjeenvaihdosta, mukaan lukien TRON.tdi-tietokannan kautta toimitettavia tietoja koskevat periaatteet, ovat saatavilla edellä mainituista asianomaisten osapuolten kanssa käytävää viestintää koskevista ohjeista.

Komission yhteystiedot:

European Commission Directorate-General for Trade Directorate G, unit G5 Office: CHAR 03/66 1049 Brussels BELGIUM

TRON.tdi: https://webgate.ec.europa.eu/tron/tdi

Sähköpostiosoite: TRADE-SAFE009-REVIEW@ec.europa.eu

3.5 Asianomaisen osapuolen aseman automaattinen laajentaminen

Samoin kuin aiemmissa toiminnan tarkasteluissa ja toimenpiteen voimassaolon jatkamista koskevan tarkastelun yhteydessä tehdyssä tutkimuksessa, komissio on päättänyt automaattisesti ulottaa asianomaisen osapuolen aseman koskemaan kaikkia osapuolia, jotka ovat ilmoittautuneet ja jotka on rekisteröity asianmukaisesti jossakin vaiheessa menettelyä, joka pantiin vireille 23 päivänä maaliskuuta 2018. Sen vuoksi näiden osapuolten ei tarvitse esittää uutta pyyntöä, koska niille myönnetään pääsy TRON-tietokantaan automaattisesti.

Sen sijaan kaikkia osapuolia, joita ei ole aiemmin rekisteröity TRON-tietokantaan suojatoimenpidemenettelyn asianomaiseksi osapuoleksi ja jotka haluavat osallistua tähän tutkimukseen, pyydetään rekisteröitymään asianomaiseksi osapuoleksi 3.4 jaksossa annettujen ohjeiden mukaisesti.

Komissio muistuttaa, että yritys, toimialajärjestö, kolmansien maiden viranomainen jne., joka ei vielä sisälly tapausta koskevaan rekisteriin eikä näin ollen ole asianomainen osapuoli, saa tarkastelua koskevaan tutkimukseen liittyvät menettelylliset oikeudet vasta siitä hetkestä alkaen, kun se on asianmukaisesti rekisteröitynyt asianomaiseksi osapuoleksi 3.4 jaksossa annettujen ohjeiden mukaisesti.

4 Tarkastelun aikataulu

Tarkastelua koskeva tutkimus on saatettava päätökseen viimeistään 30. kesäkuuta 2022.

5 Yhteistyöstä kieltäytyminen

Jos asianomainen osapuoli ei toimita komission mahdollisesti pyytämiä tarvittavia tietoja määräajassa tai jos se huomattavasti vaikeuttaa tutkimusta, päätelmät voidaan asetuksen (EU) 2015/478 5 artiklan ja asetuksen (EU) 2015/755 3 artiklan mukaisesti tehdä käytettävissä olevien tietojen perusteella. Jos todetaan, että jokin asianomainen osapuoli on toimittanut vääriä tai harhaanjohtavia tietoja, nämä tiedot voidaan jättää huomiotta ja niiden sijasta voidaan käyttää käytettävissä olevia tietoja.

6 Kuulemismenettelystä vastaava neuvonantaja

Neuvonantaja on asianomaisten osapuolten ja tutkimuksen suorittavien komission yksiköiden välinen yhteyshenkilö. Neuvonantaja tarkastelee pyyntöjä tutustua asiakirjoihin, asiakirjojen luottamuksellisuutta koskevia kiistoja, määräaikojen pidentämispyyntöjä ja mahdollisia muita pyyntöjä, jotka koskevat asianomaisten osapuolten ja kolmansien osapuolten puolustautumisoikeuksia menettelyn aikana.

Asianomaiset osapuolet voivat ottaa yhteyttä kuulemisesta vastaavaan neuvonantajaan. Periaatteessa kuuleminen olisi rajattava seikkoihin, jotka ovat tulleet esiin tämän tarkastelumenettelyn aikana.

Neuvonantajan kanssa järjestettävää kuulemista koskevat pyynnöt on esitettävä kirjallisesti, ja niissä on ilmoitettava pyynnön perustelut. Asianosaisia osapuolia pyydetään noudattamaan tämän ilmoituksen 3.1–3.3 jaksossa ilmoitettuja määräaikoja pyytääkseen kuulemismenettelystä vastaavan neuvonantajan osallistumista. Jos kuulemista koskevat pyynnöt esitetään asianomaisen aikataulun ulkopuolella, neuvonantaja voi tutkia syyt myöhässä oleviin pyyntöihin ottaen asianmukaisesti huomioon hyvän hallinnon toteutumisen ja tutkimuksen saattamisen päätökseen oikea-aikaisesti.

Asianomaiset osapuolet saavat lisätietoja sekä tarkemmat yhteystiedot kuulemismenettelystä vastaavan neuvonantajan verkkosivuilta kauppapolitiikan pääosaston verkkosivustolla: http://ec.europa.eu/trade/trade-policy-and-you/contacts/hearing-officer/.

7 Henkilötietojen käsittely

Tässä tutkimuksessa kerättyjä henkilötietoja käsitellään Euroopan parlamentin ja neuvoston asetuksen (EU) 2018/1725 (8) mukaisesti.

Tietosuojailmoitus, jossa annetaan tietoa henkilötietojen käsittelystä komission toteuttamissa kaupan suojatoimenpiteissä, on saatavilla kauppapolitiikan pääosaston verkkosivustolla: http://trade.ec.europa.eu/doclib/html/157639.htm

(1) Komission täytäntöönpanoasetus (EU) 2019/159, annettu 31 päivänä tammikuuta 2019, lopullisten suojatoimenpiteiden käyttöönotosta tiettyjen terästuotteiden tuonnissa (EUVL L 31, 1.2.2019, s. 27).

(2) Komission täytäntöönpanoasetus (EU) 2021/1029, annettu 24 päivänä kesäkuuta 2021, komission täytäntöönpanoasetuksen (EU) 2019/159 muuttamisesta tiettyjen terästuotteiden tuonnissa sovellettavan suojatoimenpiteen voimassaolon jatkamiseksi (EUVL L 225, 25.6.2021, s. 1).

(3) EUVL L 83, 27.3.2015, s. 16.

(4) Koko kalenterivuosi (täydelliset tuontitiedot saadaan tutkimuksen aikana).

(5) ”Limited”-merkinnällä varustettu asiakirja on asetuksen (EU) 2015/478 8 artiklassa, asetuksen (EU) 2015/755 5 artiklassa sekä suojatoimenpiteitä koskevan WTO-sopimuksen 3.2 artiklassa tarkoitettu luottamuksellisena pidettävä asiakirja. Se on myös suojattu Euroopan parlamentin ja neuvoston asetuksen (EY) N:o 1049/2001 (EYVL L 145, 31.5.2001, s. 43) 4 artiklan mukaisesti.

(6) EUVL L 83, 27.3.2015, s. 16.

(7) EUVL L 123, 19.5.2015, s. 33.

(8) Euroopan parlamentin ja neuvoston asetus (EU) 2018/1725, annettu 23 päivänä lokakuuta 2018, luonnollisten henkilöiden suojelusta unionin toimielinten, elinten ja laitosten suorittamassa henkilötietojen käsittelyssä ja näiden tietojen vapaasta liikkuvuudesta sekä asetuksen (EY) N:o 45/2001 ja päätöksen N:o 1247/2002/EY kumoamisesta (EUVL L 295, 21.11.2018, s. 39).